पादू कलां(नागौर): पति द्वारा सेक्स के नाम पर पत्नी को प्रताड़ित किए जाने और उससे जबरन धंधा करवाने को लेकर मंगलवार को पादू कलां थाने में मैरिटल रेप का अजीबोगरीब मामला सामने आया है. मामले में पत्नी ने अपने पति के खिलाफ अप्राकृतिक यौन संबंध बनाने, यौन हिंसा व अन्य लोगों के साथ गलत सम्बन्ध बना देह व्यापार के लिए दबाव डालने के आरोप में न्यायालय में इस्तगासा पेश कर पादू कलां थाने में मुकदमा दर्ज करवाया है. इस्तगासे में दी गई रिपोर्ट में महिला ने कहा है कि उसकी शादी करीब 7- 8 वर्ष पहले बारा जिले की किशनगंज तहसील के सिमलोर गांव निवासी एक युवक से सम्पन्न हुई. दोनों का वैवाहिक जीवन अच्छे से चल रहा था.
अप्राकृतिक यौन सम्बन्ध बनाने का आरोप:
इस दौरान उसके दो संतान हुई. फिर धीरे- धीरे मेरा पति अत्यधिक शराब पीने लग गया व हमेशा मेरे साथ मारपीट करने लग गया. 8 सितम्बर 2020 को उसने मेरे साथ मेरी ईच्छा के विरूद्ध अप्राकृतिक यौन सम्बन्ध बनाये व मेरे साथ मारपीट की. इस दौरान विरोध करने पर मुझे नशीली गोलियां खिलाकर दूसरे व्यक्ति जो पति के शराब ठेके पर शराब पीने आते है, उनको मेरे पास भेजकर उनसे पैसे लेकर मुझे गलत काम करने का दबाव बनाया व मुझे चारदीवारी में कैद कर दिया. इस कृत्य में मेरे सास- ससुर, देवर सभी ने पति का साथ दिया.
दहेज की मांग को लेकर आये दिन करता था मारपीट:
इसके अलावा उसका पति दहेज की मांग को लेकर उसके साथ आये दिन मारपीट करता है. पीड़िता महिला ने इस्तगासे में बताया की ज्यादा विरोध करने पर पति ने उसे घर से निकाल दिया. तब वो जैसे- तैसे करके अपनी मां के पास पहुंची और सारी बात अपनी मां व सौतेले पिता को बताई. न्यायालय के आदेश पर पादू कलां थाना पुलिस ने इस्तगासे अनुसार आरोपी पति व ससुराल पक्ष के लोगों के खिलाफ धारा 498ए, 406, 323, 354, 376, 377 भारतीय दण्ड संहिता व धारा 4 दहेज प्रतिषेध अधिनियम के तहत मुकदमा दर्ज कर लिया है. अब प्रशिक्षु आरपीएस विकास चौधरी मामले की जांच कर रहे है.